MEDDELELSE FRA KOMMISSIONEN TIL RÅDET - Finansielle oplysninger om de Europæiske Udviklingsfonde

INDHOLDSFORTEGNELSE

Indledning

Resumé

1. Oversigt over gennemførelsen af de Europæiske Udviklingsfonde pr. 31.12. 2003

1.1. Historisk oversigt

1.2. Gennemførelse af EUF i 2003

1.2.1. Forpligtelserne

1.2.2. Betalingerne

1.2.3. Forpligtelsernes og udbetalingernes fordeling på instrumenter

1.2.4. De finansielle bevægelser i 2003

2. Overslag over den finansielle gennemførelse for regnskabsårene 2004 og 2005

2.1. Oversigt over perspektiverne for gennemførelsen af EUF

2.3. Forpligtelserne

2.3.1. Regnskabsåret 2004

2.3.2. Regnskabsåret 2005

2.4. Betalingerne

2.4.1. Regnskabsåret 2004

2.4.2. Regnskabsåret 2005

2.5. Indkaldelse af bidrag for 2004 og 2005

2.6. De bidrag, som medlemsstaterne skal indbetale til 2. og 3. tranche 2004

Akronymer og forkortelser

Indledning

Dette dokument skal forelægges som bilag til budgetforslaget for 2005 i overensstemmelse med de aftaler, der blev indgået i 1979 som led i budgetproceduren.

I artikel 8, stk. 3, i finansforordning af 27. marts 2003 for den 9. Europæiske Udviklingsfond [1], i det følgende benævnt EUF, fastsættes det, at dette dokument skal gøres tilgængeligt for Rådet senest den 15. juni, og at disse oplysninger skal benyttes som grundlag for et mellemliggende overslag over forpligtelserne og udbetalingerne.

[1] EUT L 83 af 1.4.2003, s. 1.

På samme måde som for de foregående år fremlægges i dette dokument:

- oversigten over gennemførelsen af EUF pr. 31.12.2003

- overslagene over den finansielle forvaltning for det igangværende regnskabsår 2004

- overslag over udgifterne for regnskabsåret 2005.

Efter at 9. EUF er trådt i kraft, skal medlemsstaterne betale deres bidrag direkte til Den Europæiske Investeringsbank (EIB) med hensyn til de instrumenter under 9. EUF, som EIB varetager forvaltningen af (investeringsfacilitet og rentegodtgørelser), mens bidragene til de instrumenter, der under tidligere EUF blev forvaltet af EIB (risikovillig kapital og rentegodtgørelser), fortsat skal kanaliseres via Kommissionen. I denne meddelelse sondres der således skarpt mellem på den ene side EIB's udbetalinger inden for rammerne af 9. EUF og på den anden side Kommissionens udbetalinger (herunder også udbetalinger for instrumenter, der tidligere blev forvaltet af EIB).

I overensstemmelse med artikel 38 i nævnte finansforordning ledsages denne meddelelse af et forslag til Rådets beslutning om den anden bidragstranche for regnskabsåret 2004.

Hvad angår gennemførelsen af de Europæiske Udviklingsfonde (EUF) pr. 31.12.2003, foreligger de nærmere detaljer i Kommissionens meddelelse til Revisionsretten, Europa-Parlamentet og Rådet, som indeholder finansielle opgørelser og beretninger om forvaltningen af de Europæiske Udviklingsfonde for regnskabsåret 2003 (endnu ikke udsendt).

Resumé

Kommissionen har for hvert enkelt AVS-land [2] og for OLT [3] ajourført overslagene over forpligtelserne og udbetalingerne for regnskabsårene 2004 og 2005. Kommissionen har ligesom i 2003 især været opmærksom på overslaget over udbetalingerne for så vidt muligt at begrænse risikoen for, at medlemsstaterne reserverer for store beløb på deres nationale budgetter. Kommissionen vil som vanligt revidere overslagene i oktober.

[2] Staterne i Afrika, Vestindien og Stillehavet.

[3] De oversøiske lande og territorier.

EIB har ligeledes ajourført sine overslag, både for instrumenterne under 9. EUF og for instrumenterne under tidligere EUF; disse overslag er medtaget fuldstændigt i dette dokument.

Forpligtelser

Selv om Kommissionen og EIB har indgået mange nye forpligtelser i 2003 (4 127 mio. EUR), dvs. noget over målet (3 200 mio. EUR), er overslaget for 2004, der blev meddelt i november 2003, steget en smule (fra 3 275 mio. EUR til 3 350 mio. EUR). EIB's nye overslag er på 500 mio. EUR (+50 mio. EUR), og Kommissionens overslag er på 2 850 mio. EUR (+25 mio. EUR). Ud af disse 2 850 mio. EUR for Kommissionen er 250 mio. EUR afsat til det nye instrument, støttefaciliteten for fred i Afrika.

De første overslag for 2005 viser en opretholdelse af det relativt høje forpligtelsesniveau på 3 420 mio. EUR.

Af ovennævnte beløb for 2004 og 2005 er henholdsvis 75 mio. EUR og 225 mio. EUR blevet tildelt foreløbig til den nye vandfacilitet. Kommissionen understreger, at arbejdet endnu er i begyndelsesfasen, og at disse beløb derfor må tages med forsigtighed.

Betalinger

I 2003 nåede udbetalingsniveauet op på 2 431 mio. EUR (2 427 mio. EUR for Kommissionen og 4 mio. EUR for EIB), hvilket er det højeste niveau siden begyndelsen på samarbejdsaftalerne og -konventionerne med AVS-landene og OLT. Selv om Kommissionen har kunnet nå sit mål (2 430 mio. EUR), har der været forsinkelser med EIB's gennemførelse af den nye investeringsfacilitet (4 mio. EUR er blevet realiseret ud af de forventede 70 mio. EUR). Under disse omstændigheder ville Kommissionen, hvis den havde rådet over tilstrækkelige finansielle midler, have kunnet udbetale yderligere 270 mio. EUR. Dette beløb blev udbetalt i begyndelsen af regnskabsåret 2004.

For 2004 har EIB nedjusteret overslaget over udbetalingerne (fra 260 til 168 mio. EUR), men denne nedsættelse er mere end opvejet af opjusteringen af overslaget over Kommissionens udbetalinger (2 455 mio. EUR mod 2 240 mio. EUR i november). Alt i alt er overslaget for begge institutioner på 2 623 mio. EUR mod 2 500 mio. EUR i meddelelsen fra november 2003. Disse tal bygger på en forudsætning om, at udbetalingerne i 2004 vedrørende vandfaciliteten endnu kun vil være begrænsede (der er tildelt et fast beløb på 10 mio. EUR til finansiering af udbetalingerne vedrørende facilitetens igangsætning).

For 2005 er de første overslag på 2 975 mio. EUR, heraf 240 mio. EUR for EIB (instrumenterne under 9. EUF), 2 585 mio. EUR for de traditionelle instrumenter, som forvaltes af Kommissionen, og 150 mio. EUR er af retsbevarende grunde tildelt til vandfaciliteten. Hvad fredsfaciliteten angår har Kommissionen ligesom for 2004 ikke på nuværende tidspunkt afsat noget beløb, da der endnu ikke er konkrete foranstaltninger i sigte.

Indkaldelser af bidrag i 2004

Selv om overslaget over de samlede udbetalinger i 2004 er blevet opjusteret, er det på dette stadium muligt at realisere disse forøgede udbetalinger uden at ændre de samlede bidrag, som medlemsstaterne skal indbetale i 2004 (2 440 mio. EUR). Det skyldes dels, at EIB gik ud af regnskabsåret 2003 med relativt store uudnyttede finansielle midler, hvorved behovene i 2004 blev mindre, og dels har Kommissionen nedjusteret likviditetsniveauet ved udgangen af regnskabsåret 2004. Hvis den samlede størrelse af de bidrag, der blev præsenteret i meddelelsen fra november 2003, opretholdes, er det på nuværende stadium muligt at dække EIBs anslåede behov (under hensyn til de akkumulerede reserver ultimo 2003) samt Kommissionens anslåede behov (jf. tabellen under punkt 2.5). Hvis udbetalingsoverslagene bliver realiseret, vil EIB ikke have behov for flere midler i 2004 end den allerede modtagne første tranche. Kommissionen anmoder medlemsstaterne om at indbetale 1 100 mio. EUR til 2. tranche 2004 og resten (490 mio. EUR) til sidste tranche 2004.

Forslaget til Rådets beslutning vedrørende 2. tranche af bidragene forelægges for Rådet sideløbende med denne meddelelse. Hvad den sidste tranche angår, så vil Kommissionen og EIB på ny vurdere situationen i oktober og om nødvendigt afpasse deres holdning efter begivenhedernes udvikling.

Fremtiden

Kommissionen og EIB bekræfter deres vilje til at gøre alt for at disponere over de bevillinger, der stilles til rådighed i henhold til Cotonou-aftalen (herunder de restbeløb fra 6., 7. og 8. EUF, der er overført til 9. EUF) inden udgangen af 2007. Dette forudsætter imidlertid, at den politiske situation i alle AVS-landene er sådan, at de betingelser, der er nødvendige for gennemførelsen af fondene, er opfyldt. Samarbejdsaftalerne (Lomé, Cotonou) er nemlig baseret på princippet om partnerskab mellem EU og AVS-landene, hvilket betyder, at gennemførelsen af EUF afhænger af AVS-landenes absorptionskapacitet (den politiske stabilitet, regeringsførelsen). Med hensyn til budgetstøtte (strukturtilpasningsprogrammer og gældslempelsesinstrumentet, HIPC), som tegner sig for en voksende andel af bistanden, sker udbetalingerne afhængigt af, om AVS-landene opfylder visse makroøkonomiske krav. Endelig skal det understreges, at graden af udnyttelse af de fonde, der er til rådighed i henhold til Cotonou-aftalen, ligeledes vil afhænge af resultaterne af den omfordeling af tildelinger, som vil blive gennemført ved de planlagte midtvejsevalueringer i 2004 og de afsluttende evalueringer i 2006.

Revision af det i november 2003 meddelte overslag over forpligtelser og udbetalinger

>TABELPOSITION>

1. Oversigt over gennemførelsen af de Europæiske Udviklingsfonde pr. 31.12. 2003

1.1. Historisk oversigt [4]

[4] De i dette kapitel nævnte tildelinger omfatter ikke det betingede rammebeløb på 1 000 mio. EUR.

Tabellen i bilag 1 viser den konsoliderede situation for den 6., 7., 8. og 9. EUF for AVS-landene og OLT pr. 31. december 2003. Ud af de samlede tildelinger [5] på 32 813 mio. EUR til den 6., 7. og 8. EUF var der blevet disponeret over 30 161 mio. EUR (92 %). Af dette beløb var der blevet udbetalt 23 436 mio. EUR (78 %). Efter Cotonou-aftalens ikrafttræden havde Kommissionen i overensstemmelse med artikel 133 i finansforordningen for den 9. EUF overført de beløb, der ikke var blevet disponeret over under de gamle Europæiske Udviklingsfonde, til den 9. EUF, dvs. 2 684 mio. EUR. De fleste af disse midler blev overført til de nationale vejledende programmer, de regionale vejledende programmer og samarbejdet inden for AVS.

[5] Inden restbeløbenes overførsel til den 9. EUF.

Nedenstående tabel viser situationen for den 9. EUF pr. 31. december 2003. Under hensyn til overførslerne var de samlede disponible tildelinger for Kommissionen og EIB ved årets udgang på 15 493 mio. EUR [6]. Af dette beløb blev der i 2003 disponeret over ca. 3 522 [7] mio. EUR, hvilket giver et samlet disponibelt beløb på 11 970 mio. EUR.

[6] Overførsel af 2 684 mio. EUR + rammebeløbet for den 9. EUF (12 800 mio. EUR, ekskl. de betingede 1 000 mio. EUR) + renter på 9 mio. EUR.

[7] Nettobeløb efter fradrag af frigørelser.

>TABELPOSITION>

Nedenstående graf viser udviklingen i forpligtelser (før frigørelser) og betalinger (før indkasseringer). Siden 1990 har forpligtelserne i gennemsnit været på ca. 2 220 mio. EUR, medens udbetalingerne har været på 1 675 mio. EUR.

>REFERENCE TIL EN GRAFIK>

1.2. Gennemførelse af EUF i 2003

For både forpligtelser og udbetalinger har EUFs resultater i 2003 været de bedste siden starten på samarbejdsaftalerne og -konventionerne med AVS-landene.

1.2.1. Forpligtelserne

I 2003 har Kommissionen indgået nye forpligtelser til et beløb på 3 761 mio. EUR. EIB, der selvstændigt forvalter 9. EUFs midler til det nye instrument, "investeringsfaciliteten", og til rentegodtgørelserne, har disponeret over 366 mio. EUR. Det samlede beløb bliver derved på 4 127 mio. EUR. Det har i de tidligere år kun en enkelt gang kunnet registreres et beløb af samme størrelse (4 007 mio. EUR i 2000). Imidlertid bør forpligtelsesniveauet vedrørende EUF ses i en historisk sammenhæng. I 2003 blev der nemlig indledt en ny forpligtelsescyklus efter Cotonou-aftalens ikrafttræden.

De beløb, der er disponeret over under 6., 7. og 8. EUF, har været relativt små. Det drejer sig om henholdsvis 25 mio. EUR, 102 mio. EUR og 447 mio. EUR, dvs. i alt 574 mio. EUR. Det skal bemærkes, at det fra Cotonou-aftalens ikrafttræden den 1. april 2003 ikke længere var tilladt at indgå forpligtelser vedrørende de gamle EUF. De endnu disponible beløb er blevet overført til 9. EUF. Det er således klart, at der er disponeret over hovedparten af midlerne under 9. EUF, dvs. 3 186 mio. EUR. Rammebeløb A (makroøkonomisk bistand, sektorpolitikker osv.) tegnede sig for 1 844 mio. EUR, dvs. 58 %.

Kommissionen foretog udbetalinger på 365 mio. EUR ud af samlede nettoforpligtelser på 3 396 mio. EUR for Kommissionens del.

1.2.2. Betalingerne

Kommissionen har udbetalt 2 236 mio. EUR. Den har endvidere overført et beløb på 191 mio. EUR til en spærret konto til fordel for Sudan via Stabex-instrumentet, hvilket bringer den samlede virkeliggørelse af udbetalinger op på 2 427 mio. EUR [8]. EIB har kunnet udbetale 4 mio. EUR via investeringsfaciliteten, hvilket for de to institutioner i alt giver 2 431 mio. EUR.

[8] Overførslen til den særlige konto vedrørende Stabex-instrumentet er ikke en betaling i regnskabsmæssig forstand. Dette beløb er imidlertid blevet medtaget i de tidligere fremlagte rapporter. For at bevare kontinuiteten i forhold til de tidligere rapporter har Kommissionen foretrukket fortsat at lægge beløbene (udbetalinger og overførsler) for 2003 til. Stabex-overførslen var praktisk taget den sidste, der blev foretaget for dette gamle instrument.

De udbetalinger (herunder førnævnte overførsel), som Kommissionen foretog i 2003, udgør en rekord for EUF. De er 14 % større end de afholdte udgifter i 2001 (2 124 mio. EUR, der dengang var det højeste beløb i EUFs historie) og 28 % større end udgifterne i 2002 (1 902 mio. EUR).

Kommissionens målsætning for 2003 var på 2 430 mio. EUR (dvs. 2 500 mio. EUR minus de 70 mio. EUR, der var forbeholdt EIB til investeringsfaciliteten). Kommissionen har derfor kunnet nå sin målsætning. Til gengæld har EIB med betalinger på 4 mio. EUR ikke kunne opfylde sit overslag (70 mio. EUR) som følge af forsinkede underskrifter i 2003.

Det skal bemærkes, at Kommissionen som følge af finansielle begrænsninger har måttet udskyde udbetalingen af et beløb på ca. 270 mio. EUR til begyndelsen af regnskabsåret 2004. Til gengæld er der i løbet af december 2003 blevet udbetalt et beløb på 170 mio. EUR til den globale fond til bekæmpelse af HIV/AIDS, tuberkulose og malaria.

Medens hovedparten af forpligtelserne blev gennemført under 9. EUF, er det normalt, at når der i 2003 starter en ny EUF-cyklus, så vedrører hovedparten af udbetalingerne stadig de gamle EUF (henholdsvis 68 mio. EUR, 396 mio. EUR og 1 494 mio. EUR under 6., 7. og 8. EUF mod 278 mio. EUR under den nye 9. EUF).

Kommissionen har indkasseret 56 mio. EUR ud af de samlede nettoudbetalinger på 2 370 mio. EUR for Kommissionens del.

1.2.3. Forpligtelsernes og udbetalingernes fordeling på instrumenter

Nedenstående tabel viser udgifternes fordeling på instrumenter i 2002 og 2003.

i mio. EUR

>TABELPOSITION>

1.2.4. De finansielle bevægelser i 2003

Nedenstående tabel viser saldiende primo og ultimo 2003, de af medlemsstaterne indbetalte bidrag til EUF samt udbetalingerne. Det understreges, at det har været muligt for Kommissionen at afslutte regnskabsåret 2003 med en likvid saldo på de løbende regnskaber på 82 mio. EUR. Dette er betydeligt mindre end de foregående år og viser, at Kommissionen har gjort alt for at sikre en effektiv udnyttelse af de finansielle midler, som medlemsstaterne stiller til rådighed for den. Hvad EIB angår, var der imidlertid, fordi behovene for dette første år af investeringsfacilitetens gennemførelse var blevet overvurderet, ved årets udgang en likviditetsmængde på 68 mio. EUR, idet medlemsstaterne kun havde indbetalt 72 mio. EUR ud af de 80 mio. EUR, der var anmodet om.

i mio. EUR

>TABELPOSITION>

2. Overslag over den finansielle gennemførelse for regnskabsårene 2004 og 2005

2.1. Oversigt over perspektiverne for gennemførelsen af EUF

Kommissionen har gentaget sit tilsagn om at gøre alt for at de midler, der er gjort disponible som følge af Cotonou-aftalen (herunder de restbeløb fra 6., 7. og 8. EUF, der er overført til 9. EUF), tages i anvendelse inden udgangen af 2007. Det er klart, at den grad i hvilken denne målsætning opnås, ikke alene afhænger af Kommissionen. Det ligger nemlig i selve karakteren af samarbejdsaftalerne (Lomé, Cotonou), idet de bygger på et partnerskab, at det tempo, hvormed EUF gennemføres, afhænger af absorptionskapaciteten i AVS-landene (af den politiske situation er tilstrækkelig stabil og at der er et vist minimum af samfundsregulering, osv.). Selv om Kommissionen bestræber sig på at give de nationale anvisningsberettigede den bedst mulige assistance, kan den ikke træde i stedet for AVS-landene. Et andet afgørende element er den omfordeling af midler, der skal gennemføres som led i den planlagte midtvejsevaluering i 2004 og den afsluttende evaluering ved udgangen af 2006.

2.3. Forpligtelserne

2.3.1. Regnskabsåret 2004

Baggrund:

Kommissionen og EIB har i deres meddelelse fra november 2003 [9] anslået størrelsen af de forpligtelser, der skal indgås i 2004, til i alt 3 275 mio. EUR, fordelt således:

[9] KOM(2003) 720 endelig af 21.11.2003. Den Europæiske Udviklingsfond (EUF): Overslag over afgørelser, udbetalinger og bidrag, som medlemsstaterne skal indbetale for regnskabsårene 2003 og 2004, og overslag over afgørelser og udbetalinger for perioden 2005 til 2008.

* 450 mio. EUR til de instrumenter, som EIB forvalter inden for rammerne af 9. EUF, og

* 2 825 mio. EUR til de instrumenter, som Kommissionen forvalter (herunder de tidligere EIB-instrumenter).

Disse tal tager ikke hensyn til den eventuelle anvendelse af det betingede beløb på 1 mia. EUR, der omhandles i artikel 2, stk. 2, i den interne aftale om finansiering og forvaltning af Fællesskabets bistand, der blev undertegnet i Bruxelles den 18. september 2000 [10].

[10] EFT L 317 af 15.12.2000, s. 355.

Situationen pr. 30. april 2004:

* Ultimo april havde EIB indgået forpligtelser til et samlet beløb på 60 mio. EUR inden for rammerne af investeringsfaciliteten (ingen vedrørende rentegodtgørelsen under 9. EUF).

* Hvad angår de instrumenter, der forvaltes af Kommissionen, blev der indgået forpligtelser for 526 mio. EUR. Det skal bemærkes, at vedtagelsesproceduren for forpligtelserne er sådan, at der i årets første halvdel oparbejdes et betydeligt "lager" af "ventende" forpligtelser. Der er primært tale om dossierer, som Kommissionen er i færd med at vedtage, og om hvilke medlemsstaterne skal høres. I begyndelsen af april var disse forpligtelser på 768 mio. EUR. Alt i alt androg gennemførelsen 1 294 mio. EUR (endelige beløb og beløb under vedtagelse).

Perspektiverne for gennemførelsen ved udgangen af 2004

* EIB har forhøjet sit overslag for 2004 fra 450 mio. EUR til 500 mio. EUR (+50 mio. EUR). Ud af disse 500 mio. EUR er 450 mio. EUR afsat til investeringsfaciliteten og 50 mio. EUR til foranstaltninger, der nyder godt af rentegodtgørelser.

* For Kommissionen fører disse nye overslag for hele 2004, der er foretaget i første kvartal af 2004 i nært samarbejde mellem de centrale og lokale tjenester i de forskellige AVS-lande, til et samlet beløb for hele 2004 på 2 850 mio. EUR. Dette er lidt (25 mio. EUR) mere end overslaget fra november 2003. Hvad angår vandfaciliteten, som Rådet vedtog i marts 2004, er det endnu meget uvist, hvor hurtigt midlerne vil blive anvendt. Kommissionen har på nuværende stadium tildelt et beløb på 75 mio. EUR for 2004. Denne situation vil blive revurderet i meddelelsen fra oktober 2004.

Selv om Kommissionen langt overskred overslagene i 2003 (en gennemførelse på 3 761 mio. EUR mod et overslag på 2 855 mio. EUR), vil dette resultat ikke få en negativ indvirkning på omfanget af de forventede forpligtelser i 2004.

* Alt i alt er de reviderede forpligtelser på 3 350 mio. EUR (+75 mio. EUR), heraf 500 mio. EUR (+50 mio. EUR) for EIB og 2 850 mio. EUR (+25 mio. EUR) for Kommissionen.

2.3.2. Regnskabsåret 2005

Selv om Kommissionen i sin meddelelse fra november 2003 havde baseret sig på den forpligtelsescyklus, der normalt var blevet observeret for de foregående EUF, i sine overslag for 2005, har den nu baseret sig på konkrete dossierer. Hvis man går ud fra den forudsætning, som på nuværende tidspunkt dog er meget usikker, at der vil blive disponeret over 225 mio. EUR under vandfaciliteten, fører dette til et tal på 2 875 mio. EUR. Hvad angår de nye instrumenter, som EIB forvalter, forventer Banken at kunne indgå forpligtelser på 545 mio. EUR. Tilsammen vil forpligtelserne (Kommissionen og EIB) blive på 3 420 mio. EUR (2 875 mio. + 545 mio. EUR). Opretholdelsen af dette forholdsvis høje niveau viser Kommissionens og EIBs vilje til at sørge for, at de midler, som stilles til rådighed via Cotonou-aftalen, anvendes fuldt ud.

2.4. Betalingerne

2.4.1. Regnskabsåret 2004

Baggrund:

I meddelelsen fra november 2003 har Kommissionen og EIB anvendt en hypotese på i alt 2 500 mio. EUR for 2004, fordelt således:

* 260 mio. EUR til de instrumenter, som EIB forvalter inden for rammerne af 9. EUF, og

* 2 240 mio. EUR til de instrumenter, som Kommissionen forvalter (herunder de tidligere EIB-instrumenter). Kommissionen betragtede dette tal som et forsigtigt overslag.

Gennemførelsen pr. 30 april 2004:

* Pr. 30 april 2004 havde EIB afholdt betalinger på 19 mio. EUR.

* Da nogle medlemsstater har indbetalt 2003-bidrag i begyndelsen af 2004, har Kommissionen relativt hurtigt i 2004 kunnet udbetale de 270 mio. EUR, der "ventede" ved udgangen af 2003 som følge af manglende finansielle midler. Der var bl.a. tale om indbetalingen af første tranche på 100 mio. EUR inden for rammerne af det nye HIPC-initiativ (gældslempelse) til Verdensbanken. Dette initiativ blev vedtaget i sommeren 2003 og vedrører et samlet beløb på 460 mio. EUR. Ultimo april var der udbetalt 660 mio. EUR, og dossierer til et samlet beløb på 188 mio. EUR var færdigbehandlet. Under hensyn til det nuværende høje betalingstempo vil Kommissionen kunne stå over for en mangel på tilstrækkelige likvide midler inden sommeren.

Perspektiverne for gennemførelsen ved udgangen af 2004

* EIB har nedjusteret sine overslag fra 260 mio. EUR i oktober 2003 til nu 168 mio. EUR (-92 mio. EUR). Den nye investeringsfacilitet gennemføres langsommere end oprindelig forventet. Af disse 168 mio. EUR vedrører 163 mio. EUR investeringsfaciliteten og 5 mio. EUR rentegodtgørelser.

* Kommissionen har som sidste år været særlig opmærksom på ajourføringen af overslaget over udbetalingerne. Der er blevet udarbejdet et overslag pr. projekt (forpligtelse) og pr. kontrakt (delegeret bevilling) for hver enkelt land. Det nye overslag giver et samlet beløb for Kommissionen på 2 455 mio. EUR, dvs. 215 mio. EUR mere end forventet i oktober 2003. Hvad angår HIPC-instrumentet (gældslempelse), er 1. tranche på 100 mio. EUR som nævnt ovenfor allerede i januar 2004 indbetalt til Verdensbanken. Kommissionen kan på nuværende stadium ikke sige noget om, hvorvidt det er nødvendigt at udbetale endnu en tranche inden årets udgang. Af retsbevarende grunde er der på nuværende stadium reserveret et beløb på 50 mio. EUR. Og endelig hvad vandfaciliteten angår har Kommissionen tildelt et beløb på 10 mio. EUR, som skal gøre det muligt at igangsætte udbetalingerne for dette nye instrument. Situationen vil blive genstand for en ny vurdering i meddelelsen i oktober 2004.

* Alt i alt er de revidere behov for EIB og Kommissionen tilsammen på 2 623 mio. EUR, dvs. 123 mio. EUR mere end overslaget fra november 2003 (2 500 mio. EUR).

2.4.2. Regnskabsåret 2005

For 2005 fører overslagene til et samlet beløb på 2 975 mio. EUR, som består af:

* 240 mio. EUR til EIB inden for rammerne af 9. EUF, heraf 6 mio. EUR til rentegodtgørelser

* 2 735 mio. EUR til de traditionelle instrumenter, som Kommissionen forvalter, heraf:

2 585 mio. EUR til de traditionelle instrumenter (inkl. de EIB-instrumenter, der er indgået forpligtelser for inden for rammerne af de gamle EUF), og

150 mio. EUR af den første tranche på 250 mio. EUR, som Rådet vedtog i marts 2004 vedrørende vandfaciliteten (foreløbigt overslag)

for så vidt angår fredsfaciliteten har Kommissionen i betragtning af, at der endnu ikke er identificeret konkrete foranstaltninger, ligesom for 2004 endnu ikke tildelt noget beløb.

Disse tal bør fortolkes med forsigtighed, da de vedrører en relativ fjern fremtid. Dette gælder specielt for vandfaciliteten, som endnu er i startfasen.

2.5. Indkaldelse af bidrag for 2004 og 2005

Følgende tabel sammenfatter den finansielle situation for 2004 og 2005:

i mio. EUR

>TABELPOSITION>

Selv om udbetalingsniveauet er blevet opjusteret i forhold til de i november meddelte overslag (+123 mio. EUR), er det muligt at gennemføre disse udbetalinger uden at ændre de finansielle bidrag, som medlemsstaterne anmodes om (2 440 mio. EUR). Dels havde EIB nemlig en forholdsvis stor likvid restbeholdning ved udgangen af 2003. Denne saldo mindsker behovet for finansielle midler i 2004. Dels nedjusterede Kommissionen likviditetssaldoen ved udgangen af regnskabsåret 2004. Det nuværende overslag er på 102 mio. EUR mod 173 mio. EUR i november 2003. Beløbet på 102 mio. EUR indeholder stadig en margin på ca. en snes mio. EUR, som Kommissionen ønsker at beholde med henblik på eventuelle yderligere behov, f.eks. inden for rammerne af fredsfaciliteten, som endnu ikke er tildelt noget beløb.

Selv om det samlede niveau for 2004-bidragene kan forblive konstant, så stiger den del, der skal indbetales til Kommissionen (fra 2 180 mio. EUR til 2 315 mio. EUR) på bekostning af den del, der skal indbetales til EIB (125 mio. EUR mod 260 mio. EUR).

For 2005 giver et foreløbigt overslag over bidragene et beløb på ca. 2 900 mio. EUR. Stigningen fra 2003 til 2005 (overslag) er betydelig (2003: 2 200 mio. EUR, 2004: 2 440 mio. EUR, 2005: 2 900 mio. EUR) og viser EUFs forbedrede resultater.

2.6. De bidrag, som medlemsstaterne skal indbetale til 2. og 3. tranche 2004

I henhold til artikel 38 i finansforordningen for 9. EUF omfatter anden tranche af bidragene perioden indtil den 21. november 2004, såfremt alle parter overholder fristerne.

EIB mener, at den råder over tilstrækkelige midler til at dække denne periode og anmoder derfor ikke om bidrag til anden tranche.

Til gengæld er Kommissionens behov inden for rammerne af denne tranche kraftigt stigende. På grundlag af navnlig Kommissionens hidtidige betalingstempo, udbetalingsoverslagets opjustering i 2004 (fra 2 240 mio. EUR til 2 455 mio. EUR) og endelig de behov, som EIB har meddelt for EUF's gamle instrumenter (138 mio. EUR), anmoder Kommissionen medlemsstaterne om, at de indbetaler 1 100 mio. EUR til anden tranche. Alt i alt stiger beløbet for den anden indkaldelse, der skal indbetales til Kommissionen, med 290 mio. EUR.

Hvad den sidste tranche angår, mener EIB på nuværende tidspunkt, at den ikke har behov for midler. For Kommissionen vil det dreje sig om en indbetaling af resten af de 2 315 mio. EUR, dvs. 490 mio. EUR. EIB og Kommissionen vil på ny vurdere situationen i oktober og om nødvendigt afpasse deres holdning efter begivenhedernes udvikling.

I nedenstående tabel sammenfattes situationen, som den fremgår af meddelelsen fra november, og de reviderede tal. I tabellen i bilag 2 er beløbene opdelt på medlemsstater.

Trancher for de bidrag, som medlemsstaterne har indbetalt eller skal indbetale til EIB og Kommissionen i 2004

i mio. EUR

>TABELPOSITION>

Akronymer og forkortelser

AVS.........staterne i Afrika, Vestindien og Stillehavet

CVU...........Centret for Virksomhedsudvikling

EIB...........Den Europæiske Investeringsbank

EUF..........Den Europæiske Udviklingsfond

HIPC...........de stærkt gældstyngede fattige lande

OLT..........de oversøiske lande og territorier

TCL..........Det Tekniske Center for Udvikling på Landbrugsområdet og i Landdistrikter

BILAG 1

Den konsoliderede situation for de Europæiske Udviklingsfonde for AVS-landene og OLT pr. 31. december 2003

>TABELPOSITION>

BILAG 2

BIDRAG TIL EUF FOR REGNSKABSÅRET 2004 (i EUR)

>TABELPOSITION>